भ्रष्टाचार में डूबी है केरल सरकार : सोनिया  
कांग्रेस अध्यक्ष सोनिया गांधी ने केरल के एलडीएफ नीत सरकार पर घोटालों एवं भ्रष्टाचार में लिप्त होने का आरोप लगाया।
कांग्रेस अध्यक्ष सोनिया गांधी ने केरल के एलडीएफ नीत सरकार पर घोटालों एवं भ्रष्टाचार में लिप्त होने का आरोप लगाया। साथ ही उन्होंने कहा कि मार्क्‍सवादी कम्यूनिस्ट (माकपा) की विचारधारा और सिद्धांतों में गिरावट आई है।  उन्होंने हरिपद में आयोजित चुनाव सभा में कहा कि एलडीएफ के शासनकाल के दौरान माकपा द्वारा सदैव आधुनिकीकरण एवं विकास की ओर अग्रसर होने का विरोध करने के चलते केरल सभी क्षेत्रों में पिछड़ गया है।  गौरतलब है कि यहां से केरल प्रदेश समिति के अध्यक्ष रमेश चेन्नीथाला चुनाव लड़ रहे हैं। गांधी ने कहा, पिछले पांच सालों के एलडीएफ शासनकाल के दौरान केरल पीछे रह गया। यह सरकार भ्रष्टाचार में डूबी है। यहां घोटाले पर घोटाले हुए, शराब, भूमि और लॉटरी के माफियाओं को सरकार का संरक्षण प्राप्त है, जो ग्रामीण इलाकों में अपनी सत्ता चला रहे हैं।  गांधी ने कहा कि माकपा भी सभी प्रकार के आधुनिकीकरण का विरोध करती रही है। उन्होंने याद दिलाया कि किस तरह से माकपा ट्रैक्टर और कम्प्यूटर के प्रयोग का पूर्व में विरोध कर चुका है।  उन्होंने कहा कि दुनिया भर में आर्थिक मंदी के बावजूद भी भारतीय अर्थव्यवस्था मंदी के के जद में नहीं आया, लेकिन केरल को एलडीएफ शासनकाल के दौरान काफी झेलना पड़ा।  गांधी ने कहा कि 2004 में सुनामी से प्रभावित क्षेत्रों की एलडीएफ सरकार ने पूरी तरह से उपेक्षा की। आपदा राहत को लेकर केंद्र द्वारा मुहैया कराई गई मदद का भी एलडीएफ सरकार सही तरह से प्रयोग नहीं कर पाई। उन्होंने कहा, क्या एलडीएफ आपकी परवाह कर सकता है? इसका उत्तर आपको ही देना है।